സുപ്രിം കോടതി അഭിഭാഷകന് അഡ്വ.ജോസ് എബ്രഹാമിന്റെ സേഫ് എമിഗ്രേഷന് എന്ന പുസ്തകം നിയമപ്രതിനിധി സലാം പാപ്പിനിശ്ശേരിക്ക് നല്കി യുഎഇയില് പ്രകാശനം ചെയ്തു ഷാര്ജ: പ്രമുഖ സുപ്രിം കോടതി അഭിഭാഷകനും പ്രവാസി ലീഗല് സെല് ഗ്ലോബല് പ്രസിഡന്റും, പ്രവാസികളുടെ ന്യായമായ അവകാശങ്ങള് നേടിയെടുക്കുവാന് വേണ്ടി ഇന്ത്യയിലെ വിവിധ ഹൈകോടതികളിലും സുപ്രീം കോടതിയിലും പൊതു താല്പര്യ ഹര്ജികള് നല്കി വിവിധ അവകാശങ്ങള് നേടി കൊടുക്കുകയും ചെയ്ത അഡ്വ.ജോസ് എബ്രഹാമിന്റെ സേഫ് എമിഗ്രേഷന് എന്ന പുസ്തകം യുഎഇയിലെ നിയമപ്രതിനിധിയും സാമൂഹ്യ പ്രവര്ത്തകനുമായ സലാം പാപ്പിനിശേരിക്ക് നല്കികൊണ്ട് പ്രകാശനം ചെയ്തു. ഷാര്ജയില് വെച്ചാണ് പ്രകാശന ചടങ്ങ് നടന്നത്. ഒരു പ്രവാസി നിയമപരമായി എങ്ങനെ സ്വന്തം നാട്ടില് നിന്ന് വിദേശത്തേക്ക് ചെന്നെത്താം, ഇന്ത്യന് എമിഗ്രേഷന് ആക്ടിന്റെ നിയമവശങ്ങള് എന്തൊക്കെയാണ് എന്നതിനെ കുറിച്ച് പ്രതിപാദിക്കുന്ന എങ്ങനെ സുരക്ഷിതമായി കുടിയേറാമെന്നതിനെ കുറിച്ചുള്ള കൃത്യമായ അറിവ് നല്കുന്നതാണ് ഈ പുസ്തകത്തിന്റെ ഇതിവൃത്തം. ചടങ്ങില് പ്രവാസി ലീഗല് സെല്ലിന്റെ കണ്ട്രി ഹെഡും എസ് എന് ഡി പി സേവനം യുഎഇ സെന്ട്രല് കമ്മിറ്റി വൈസ് ചെയര്മാനുമായ ശ്രീധരന് പ്രസാദ് പുസ്തകം പരിചയപ്പെടുത്തി. പരിപാടിയില് അഡ്വ.മുഹമ്മദ് അബ്ദുല് റഹ്മാന് അല് സുഐദി, അഡ്വ.ശങ്കര് നാരായണന്, അഡ്വ.യാസര് സഖാഫി, സാമൂഹ്യ പ്രവര്ത്തകരായ ജംഷീര് വടഗിരിയില്, മുന്ദിര് കല്പകഞ്ചേരി എന്നിവര് സന്നിഹിതരായിരുന്നു.